Dagsorg se oproep aan ma: 'Kom, jou kind is dood' | Maroela Media
Dagsorg se oproep aan ma: 'Kom, jou kind is dood'
Klein JJ voor sy dood (Foto: Verskaf)
Haar vier maande oue babaseuntjie was maar 'n halfdag in die sorg van 'n dagmoeder toe 'n Bloemfonteinse ma se donkerste nagmerrie werklikheid geword het: Haar "perfekte" seuntjie, wat enkele ure vantevore nog op die oog af blakend gesond voorgekom het, is onverwags by 'n dagsorg dood.
Dit was die noodoproep van die dagmoeder wat haar lewe op 2 Julie verlede week in enkele oomblikke tot stilstand geruk het, vertel Nathasia Ackerman Maandag aan Maroela Media: "Nathasia, jou kind is dood. Hy haal nie asem nie. Kom haal hom."
Ackerman, wat vroeër dieselfde dag in haar nuwe pos begin het, sê sy het eers gedink sy hoor nie reg nie. Maar toe sy wéér vra, het dieselfde stem aan die ander kant van die foonverbinding bevestig: dis klein JJ, sy moet gou kom, háár kind is dood.
"Tien miljoen dinge maal gelyktydig deur jou kop. Eers hoop jy dat jy verkeerd gehoor het. Jy sê vir jouself dit kan mos nie jóú kind wees nie. Maar jy kan nie weghardloop nie; maak nie saak hóé jy jouself probeer paai nie.
"Terwyl alles om my draai, het ek net gesê: 'Tannie, wat?' Sy het gesê hy het ophou asemhaal en is dood; ek moet dadelik kom."
'n Erg ontstelde Ackerman vertel sy het in haar motor gespring en na die dagmoeder se huis gery waar sy JJ op die kombuiskas aangetref het. Die dagmoeder het JJ oomblikke vantevore probeer bybring.
Johan en Nathasia tydens die verassingsdiens (Foto: Verskaf)
"Hy was spierwit en yskoud," sê sy. "Jy kon sien hy was al 'n rukkie nie meer met ons nie. Ek was histeries. Ek het geskree en gevra waar die ambulans is, maar die dagmoeder het gesê sy het nie die ambulans se nommer nie. Haar kleinseun het eindelik vir my die nommer opgespoor en ek het gesê my seun haal nie asem nie, ek soek dringend 'n ambulans. Die nooddienste het my telefonies probeer verduidelik hoe om kardiopulmonêre resussitasie (KPR) toe te pas, maar dit het nie gewerk nie.
"Ek het hom in my arms gegryp en na buite in die straat gehardloop. Ek was só oorweldig deur die gebeure van daardie vyftien minute dat ek met hom in my arms in die straat op- en afgehardloop het. Niemand het stilgehou nie. Uiteindelik het ons in die dagmoeder se kleinseun se motor gespring en na die hospitaal se ongevalle gejaag."
Ackerman se man, Johan, en die hospitaalpersoneel het haar by ongevalle ingewag. Daar het die personeel klein JJ na 'n teatersaal gehaas terwyl sy en Johan in 'n wagkamer sit en bid het vir 'n wonderwerk. Maar toe 'n dokter minute later na die ouers aangestap kom, het sy gewéét haar kind is "weg".
"Hy het gesê hulle is ongelooflik jammer; hulle het alles probeer, maar kon hom nie red nie. My seun was dood. Hoe? Hoe gebeur so iets? Hy was 'n perfekte kind gewees. Hy was blakend gesond; hy was dieselfde oggend dan nog in 'n vrolike bui. Nou is hy net skielik dood en ons moet dit aanvaar. Ons is stukkend, daar is geen manier om die ongelooflike seer te beskryf nie."
'n Nadoodse ondersoek het glo bevestig dat klein JJ dood is aan 'n virale longinfeksie. Luidens die uitslae van dié ondersoek is JJ gebore met die toestand en was dit glo net 'n kwessie van tyd voordat die infeksie sy lewe sou eis.
Nathasia saam met JJ (Foto: Verskaf)
Maar dié uitslae is nie goed genoeg nie, sê die ouerpaar. Té veel vrae bly volgens hulle onbeantwoord. "Die dokters sê die infeksie sou nooit regkom nie; dat dit hom mettertyd sy lewe sou kos. Ek verstaan dit nie. Sou my kind dan geen simptome gehad het nie? Sou hy nie sieklik gewees het nie? Daar was geen aanduiding dat hy iets makeer het nie; dís hoekom ons nie met sy skokdood kan vrede maak nie. Ons wil graag 'n tweede mening hê – nie omdat ons sê dis die dagmoeder se skuld nie, maar omdat ons steeds wroeg met te veel vrae."
Ackerman sê haar en Johan se ander kinders, onderskeidelik 14, nege en vier jaar oud, is ook geruk deur die voorval en weet nog nie hoe om die verlies van hul boetie te verwerk nie.
Sy sê hul huis voel veral leeg nadat Johan vandag (9 Julie) teruggekeer het werk toe. "Ek kan nie ophou huil nie. Sal 'n mens ooit ophou huil? Dalk maak die alleenwees by die huis die seer erger. Maar alles is steeds nes dit voorheen was: ons kamer is vir hom ingerig en die bababedjie staan steeds in presies dieselfde posisie. Alles is dieselfde, behalwe dat my kind dood is."
'n Diens is verlede Vrydag vir JJ gehou. Die egpaar sal dié week eers 'n besluit neem oor 'n tweede nadoodse ondersoek voordat hy eerskomende Vrydag veras word.
JJ saam met pa Johan (Foto: Verskaf)
Die verassingsbrief (Foto: Verskaf)
Klein JJ se verassingsdiens (Foto: Verskaf)
Vrou steek glo man met gebreekte spieël dood
Hengelaar kom op 21-jarige se lyk af
Baie tragies, sterkte aan die ouers en familie, sterkte aan die dagmoeder.
Ai tog, dis so seer hierdie. Sterkte vir die gesin.
So bitter jammer oor julle groot verlies. Mag God julle vertroos en vashou in hierdie tyd. Dit was 'n pragtige seuntjie.
Ja ons eerste seun is ook net tien minute na geboorte oorlede omdat hy te vroeg gebore is.Niks kon ons hartseer stil maak nie en nou 31 jaar later wonder jy nog dikwels.Hoe sou sy lewe gewees het,sou hy 'n goeie sportman gewees het.Sy broer is alles wat 'n pa van 'n seun koester.Ek weet hoe daai ouers voel.Sterkte aan julle met julle groot verlies.Vandat ek nie meer vrae vra nie gaan dit baie beter want daar is nie antwoorde nie.
Wat n tragiese gebeurtenis vir almal betrokke. RIV klein JJ. en alle simpatie aan Pappa en Mamma van die liefling seuntjie.